Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 659/13/5511	Žilina, 26.2.2014
EEČ : 2-43-107-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy.

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 5 000,00 € 
b.	Peňažná suma určená na všeobecne prospešné účely: 150,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 150,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odb.kriminálnej polície OR PZ  Žilina pod spisovou značkou ORP-745/1-OVK-ZA-2013.
Na tom skutkovom základe, že dňa 20.04.2013 v čase asi o 18.00 hod. v obci XXXXX, časť XXXXX, na súkromnom pozemku pri záhradnej chatke bez popisného čísla, ktorej majiteľom je XXXXX, po predchádzajúcej slovnej hádke fyzicky napadol XXXXX a to tak, že ho najskôr rukami škrtil pod krkom, následne ho viackrát udrel päsťou do oblasti tváre, pričom XXXXX sa jeho útoku bránil a tiež udrel rukou XXXXX do tváre, pričom XXXXX a XXXXX sa podarilo ich od seba oddeliť, XXXXX následne išiel na terasu pred záhradnú chatku, kde ho XXXXX opätovne fyzicky napadol a to tak, že ho zozadu sotil do chrbta, následkom čoho XXXXX spadol z terasy pri záhradnej chatke z výšky asi 1,5 metra na trávu a pritom utrpel zranenia a to kompresívnu zlomeninu tela stavca so znížením prednej časti tela stavca klínovitým, zníženie o 6 mm, podvrtnutie pravého členkového kĺbu ťažšieho stupňa, pomliaždenie hlavy v oblasti pravého spánku s krvným plošným výronom, pomliaždenie v oblasti sánky, pomliaždenie pravej strany chodidla na vnútornej strane s krvným výronom, povrchové odreniny kože na vnútornej strane stehna vľavo, pomliaždenie s krvným výronom na vonkajšej strane ľavého kolena a povrchové odreniny kože na ľavom kolene, teda zranenia, ktoré si vyžadovali práceneschopnosť v trvaní 3 mesiace. 

Odôvodnenie: 
	Vyšetrovateľ PZ Okresného riaditeľstva PZ v Žiline, Odbor kriminálnej polície uznesením pod sp. zn. ČVS:ORP-745/1-OVK-ZA-2013 zo dňa 01.08.2013 podľa § 199 odsek 1 Trestného poriadku začal trestné stíhanie a zároveň podľa § 206 odsek 1 Trestného poriadku vzniesol obvinenie XXXXX, narodenému XXXXX v XXXXX, pre prečin ublíženia na zdraví podľa § 156 ods. 1, ods. 3 písm. c) Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia. 

	Pri záverečnom preštudovaní vyšetrovacieho spisu vyšetrovateľ PZ zmenil právnu kvalifikáciu a skutok, pre ktorý bolo vznesené obvinenie XXXXX, sa kvalifikoval ako prečin ublíženia na zdraví podľa § 156 ods. 1, ods. 3 písm. c) Trestného zákona, prečin porušovania domovej slobody podľa § 194 ods. 1 Trestného zákona a prečin výtržníctva podľa § 364 ods. 1 písm. a) Trestného zákona. 

	Prokurátor na rozdiel od vyšetrovateľa PZ kvalifikoval skutok, pre ktorý sa vedie trestné stíhanie, ako prečin ublíženia na zdraví podľa § 157 ods. 1, ods. 2 písm. a) Trestného zákona, prečin porušovania domovej slobody podľa § 194 ods. 1 Trestného zákona a prečin výtržníctva podľa § 364 ods. 1 písm. a) Trestného zákona. 

	Preskúmaním príslušného spisového materiálu prokurátor zistil, že v predmetnej veci sa koná o prečinoch, za ktoré zákon ustanovuje trest odňatia slobody, ktorých horná hranica neprevyšuje päť rokov.

Obvinený XXXXX a poškodený XXXXX uzavreli dňa 20.02.2014 pred probačným a mediačným úradníkom Okresného súdu Žilina dohodu o zmieri, v rámci ktorej obvinený vyhlásil, že spáchal skutok, ktorý mu je kladený za vinu. Poškodený súhlasil s takýmto ukončením veci, pričom vyhlásil, že od obvineného požaduje uhradiť spôsobenú škodu vo výške 5.000,-EUR. 

Obvinený XXXXX so zmierom súhlasil, za svoje skratové konanie sa úprimne ospravedlnil a spôsobenú škodu dňa 11.02.2014 uhradil v celej výške, teda vo výške 5.000,-EUR, ktoré uhradil poškodenému v priebehu mediačného konania.

Obvinený so zmierom výslovne súhlasil, pričom nie sú odôvodnené pochybnosti o tom, že tak urobil slobodne, vážne a určito. Poškodený s uzavretím zmieru výslovne súhlasil. 

Obvinený zložil na účet Krajskej prokuratúry v Žiline peňažnú čiastku vo výške 300,- EUR, určenú na všeobecne prospešné účely, z ktorej suma vo výške 150,- EUR je určená štátu na peňažnú pomoc poškodeným podľa osobitného  zákona a zvyšná suma vo výške 150,- EUR je určená pre združenie XXXXX pričom táto peňažná suma nie je zrejme neprimeraná závažnosti spáchaných prečinov.

Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený nebol doposiaľ potrestaný súdom.

Vzhľadom k uvedeným skutočnostiam prokurátor konštatuje, že v danej veci boli splnené zákonné podmienky stanovené v § 220 Trestného poriadku pre rozhodnutie o schválení zmieru a zastavení trestného stíhania.
	
Podľa § 220 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie za splnenia podmienok uvedených v § 220 odsek 1 písmeno a) až písmeno c) Trestného poriadku. 

Na základe vyššie uvedených skutočností prokurátor rozhodol tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať do 3 dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

JUDr. Martin Kokles
prokurátor